b'\n_START_ARTICLE_\nMichael Heltzer\n_START_PARAGRAPH_\nMichael Heltzer (1. mai 1928 Tallinn \xe2\x80\x93 6. juuni 2010) oli Eesti juudi p\xc3\xa4ritolu orientalist, Haifa \xc3\xbclikooli Vana-Idamaa ajaloo emeriitprofessor ja Tartu \xc3\x9clikooli usuteaduskonna k\xc3\xbclalisprofessor, Tartu \xc3\x9clikooli audoktor usuteaduses (1998).\n_START_SECTION_\nElulugu\n_START_PARAGRAPH_\nHeltzer alustas kooliteed Eestis, kuid 1940. aastal k\xc3\xbc\xc3\xbcditati ta koos vanematega Tatarstani, kus ta \xc3\xb5ppis 1941\xe2\x80\x9345 keskkoolis. 1945. aastast \xc3\xb5ppis ta Leningradi \xc3\xbclikooli orientalistikateaduskonnas Vana-Idamaade ajalugu ja semitistikat, kuid poliitilistel p\xc3\xb5hjustel ei saanud ta p\xc3\xa4rast l\xc3\xb5petamist j\xc3\xa4\xc3\xa4da t\xc3\xb6\xc3\xb6le \xc3\xbclikooli juurde. 1950. aastate esimesel poolel t\xc3\xb6\xc3\xb6tas Heltzer \xc3\xb5petajana Tihemetsa metsatehnikumis ja P\xc3\xa4rnu Lydia Koidula nimelises 2. keskkoolis. 1954. aastal l\xc3\xa4ks ta Tallinna Kaug\xc3\xb5ppekeskkooli t\xc3\xb6\xc3\xb6le \xc3\xb5ppealajuhatajana ning 1955. aastal kaitses ta Leningradis Ermitaa\xc5\xbei juures kandidaadit\xc3\xb6\xc3\xb6._NEWLINE_1958. aastast t\xc3\xb6\xc3\xb6tas ta Vilniuse Pedagoogilise Instituudi vanaaja ajaloo \xc3\xb5ppetoolis, 1965. aastast dotsendina. P\xc3\xa4rast doktorit\xc3\xb6\xc3\xb6 kaitsmist N\xc3\xb5ukogude Liidu orientalistika instituudi juures Moskvas 1969. aastal sai ta 1971. aastal ka professoriks. 1972. aastal emigreerus Michael Heltzer koos perekonnaga Iisraeli. K\xc3\xb5ige kauem t\xc3\xb6\xc3\xb6tas ta Haifa \xc3\xbclikooli Vana-Idamaa ajaloo korralise professorina._NEWLINE_Michael Heltzeri kirjutas \xc3\xbcle 300 teadust\xc3\xb6\xc3\xb6, eelk\xc3\xb5ige Iisraeli ajaloo P\xc3\xa4rsia perioodist, foiniikia ja piibliajastu epigraafikast ja ugaritoloogiast. Tartu \xc3\xbclikoolis usuteaduskonnas pidas ta k\xc3\xbclalisprofessorina loenguid alates usuteaduskonna taasavamisest 1993. aastal kuni 2009. aastani, muuhulgas Vana-Iisraeli ajaloo, piibli eksegeesi ja vanaheebrea raidkirjade teemal.'